 STEVE OTIENO, MANASE OTSIALO na ANGELINE OCHIENG SIKU chache baada ya Rais William Ruto kudai kuwa mvua ya El Nino haitashuhudiwa nchini, naibu wake Rigathi Gachagua Jumamosi, Novemba 11, 2023 aliitisha kikao na wanahabari ambapo wataalamu wa hali ya anga walikubali kuna El Nino. Mkurugenzi Mkuu wa Idara ya Utabiri wa Hali ya Anga David Gikungu, aliomba msamaha kwa kile ambacho alitaja kama habari za kupotosha kwamba mvua ya msimu huu haitasababisha uharibifu. “Ningependa kusema kuwa, tofauti na utabiri wa awali, tunashuhudia El Nino wakati huu wa msimu wa mvua fupi. Na tunaomba msamaha kwa habari za kupotosha zilizotolewa awali kwa sababu tulikosea,” Dkt Gikungu akasema. “Kuanzia sasa, tujiandae kwa mvua kubwa kutokana na El Nino inayoshuhudiwa wakati huu,” akaongeza. Bw Gachagua alikubaliana na kauli ya Dkt Gikungu kwamba hali inayoshuhudiwa nchini wakati huu, kwa kweli, ni El Nino. Lakini wiki mbili zilizopita, Rais Ruto alisema kuwa alijulishwa na wataalamu wa hali ya anga kwamba El Nino haitashuhudiwa nchini bali “mvua nyingi sehemu mbalimbali na ambayo haitasababisha uharibifu.” “Juzi mlisikia kuwa nchi yetu itashuhudia mvua ya El Nino, lakini Mungu ni nani. Mumesikia wale wataalamu wa hali ya anga wakisema kuwa hakutakuwa na El Nino ila mvua kubwa isiyoleta hasara,” Rais Ruto akasema. Lakini jana, Jumamosi Bw Gachagua aliwaeleza Wakenya kuhusu hatua ambazo serikali inachukua kukabiliana na uharibifu unaosababishwa na mafuriko yanayoshuhudiwa kote nchini. Wakati huu, kaunti 19 zimeathirika zaidi na mvua kubwa inayoendelea kunyesha. Barabara katika kaunti za Wajir, Isiolo, Mandera, Marsabit, Tana River na Garissa zimeharibiwa. Maelfu ya familia zimepoteza makao katika kaunti hizo huku mifugo ikisombwa na maji ya mafuriko na mimea ikiharibiwa. Watu watatu waliripotiwa kufa maji katika eneo la Elwak, kaunti ya Mandera wiki jana. “Familia nyingi zimepoteza makao, haswa Kaskazini mwa Kenya na maeneo yanayopakana na mto Tana. Juhudi zinaendeshwa kunakili idadi ya watu waliopotea, mifugo iliyopotea na mimea iliyoharibiwa. Tutatoa data hii, baada ya maafisa husika kuthibitisha,” Bw Gachagua akaambia wanahabari nje ya afisi yake Jumba la Harambee Annex, Nairobi. Serikali pia inabashiri kuwa mito itavunja kingo zake na hivyo imewashauri Wakenya kuwa waangalifu. Kutokana na mafuriko yanayoshuhudiwa serikali inatumia helikopta kuwasafirisha hadi maeneo salama watu walioathirika na mafuriko. Vyombo hivyo vya usafiri pia vinatumiwa kusambaza chakula cha msaada, kama vile mahindi, mchele, maharagwe na mafuta ya kupikia, kwa familia zilizoathirika. Aidha, helikopta hizo zinatumika kusafirisha karatasi za mtihani wa KCSE katika maeneo ambako barabara zimeharibiwa na mafuriko. Bw Gachagua pia alisema serikali inasambaza jumbe za ushauri na uhamasisho kwa familia zinazoishi katika maeneo tambarare na yale ambayo hushuhudia mikasa ya maporomoko ya ardhi.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  